Document ID: 32004D0069

Rozhodnutie Komisie
z 22. decembra 2003,
ktorým sa prijíma, podľa smernice 92/43/EHS, zoznam lokalít spoločenstva pre alpský biogeografický región
(oznámené pod číslom dokumentu C(2003) 4957)
(2004/69/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín [1], najmä na jej tretí pododsek článku 4 ods. 2,
keďže:
(1) Alpský biogeografický región v článku 1 písm. c) bod iii) smernice 92/43/EHS, ktorý obsahuje územie spoločenstva Álp (Rakúsko, Taliansko, Nemecko, Francúzsko), Pyrenejí (Francúzsko a Španielsko), Apeninské pohorie (Taliansko) a Škandinávskych vrchov (Švédsko a Fínsko), ako je uvedené v biogeografickej mape schválenej 23. októbra 2000 Výborom pre biotopy ustanoveným podľa článku 20 smernice.
(2) Pre tento región, zoznamy lokalít navrhnutých ako lokality európskeho významu v zmysle článku 1 smernice 92/43/EHS Komisii, v súlade s článkom 4 ods. 1 tejto smernice doručilo 24. októbra 2003 Rakúsko, 11. septembra 2003 Taliansko, 7. novembra 2003 Nemecko, 23. októbra 2003 Francúzsko, 7. marca 2002 a 9. júla 2002 Španielsko, 9. septembra 2002 Fínsko a Švédsko 3. júla 2002.
(3) Zoznam navrhovaných lokalít, spolu s informáciou o každom z nich, vo formáte stanovenom rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 [2].
(4) Informácie zahrnuté v najaktuálnejšej a definitívnej mape lokalít doručené dotknutými členskými štátmi, názvy lokality, umiestnenie a rozšírenie a údaje získané uplatňovaním podmienky uvedenej v prílohe III smernice 92/43/EHS.
(5) Na základe navrhnutého zoznamu predloženého Komisiou po dohode s každým z príslušných členských štátov, ktoré tiež identifikujú lokality s výskytom typov prirodzených biotopov alebo prioritných druhov, by sa mal prijať zoznam lokalít vybraných ako lokality európskeho významu.
(6) Poznatky o existencii a rozšírení prirodzených typov biotopov a druhov sa neustále vyvíjajú, ako aj výsledok sledovania v súlade s článkom 11, a preto vyhodnocovanie a výber lokalít na úrovni EÚ sa uskutočnil v súlade s najlepšími aktuálne dostupnými poznatkami.
(7) Podľa prípadového práva Súdneho dvora Európskych spoločenstiev "na vypracovanie návrhu zoznamu lokalít významných pre spoločenstvo, ktorý povedie k vytvoreniu súvislej európskej ekologickej sústavy osobitne chránených území, Komisia musí mať dostupný úplný zoznam lokalít, ktoré na vnútroštátnej úrovni majú ekologický význam, ktorý zodpovedá cieľom smernice o ochrane prirodzených biotopov a voľne žijúcich živočíchov a rastlín. Iba takým spôsobom je možné realizovať ciele podľa prvého pododseku článku 3 ods. 1 smernice 92/43/EHS, o udržiavaní alebo obnovovaní priaznivého stavu ochrany typov prirodzených biotopov a príslušných druhov vhodnej ochrany stavu v ich prirodzenom areáli, ktorý sa môže rozširovať cez jednu alebo viac hraníc v spoločenstve."
(8) Zvážením toho, že na základe dostupných informácií a na základe spoločného vyhodnotenia v rámci biogeografických seminárov, pripravených Európskym centrom pre zložky životného prostredia a biologickú diverzitu a bilaterálnych stretnutí zvolaných členskými štátmi, niektoré členské štáty nenavrhli dostatočne lokality, ktoré by spĺňali požiadavky smernice 92/43/EHS pre určité typy území a druhy. Preto nie je možné urobiť záver v prípade druhov a typov území uvedených v prílohe 2 tohto rozhodnutia, že sústava je kompletná. Avšak vzhľadom na oneskorenie v získavaní informácií a dosahovaní dohody s členskými štátmi Komisia zvažuje, že prijme zoznam lokalít, ktoré sa budú považovať za počiatočné, ktorý bude potrebné dokončiť v súlade s ustanoveniami článku 4 smernice 92/43/EHS pre typy území a druhy uvedené v prílohe 2 tohto rozhodnutia, pre ktoré uvedené členské štáty nenavrhli dostatočne lokality podľa požiadaviek smernice 92/43/EHS.
(9) Opatrenia ustanovené v tomto rozhodnutí sú v súlade so stanoviskom výboru zriadeného podľa článku 20 smernice 92/43/EHS,
PRIJALA TOTO ROZHODNUTIE:
Článok 1
Zoznam v prílohe I tohto rozhodnutia je počiatočným zoznamom lokalít európskeho významu pre alpský biogeografický región, v súlade s tretím pododsekom článku 4 ods. 2 smernice 92/43/EHS.
Tento zoznam sa dokončí na základe ďalších návrhov členských štátov v súlade s článkom 4 smernice 92/43/EHS pre určité typy lokalít a druhy uvedené v prílohe II tohto rozhodnutia.
Článok 2
Toto rozhodnutie je adresované členským štátom.
V Bruseli 22. decembra 2003

Labels: 19
20